ธปท.ชี้คนรวยช็อปดันศก.ฟื้น
ธปท.แย้ม สัญญาณเศรษฐกิจไตรมาส 2 เริ่มสดใส จากการบริโภคกลุ่มคนรายได้สูงกระเตื้อง
1 พ.ค. 2559

โพสต์ทูเดย์ - ธปท.แย้ม สัญญาณเศรษฐกิจไตรมาส 2 เริ่มสดใส จากการบริโภคกลุ่มคนรายได้สูงกระเตื้อง
น.ส.พรเพ็ญ สดศรีชัย ผู้อำนวยการสำนักเศรษฐกิจมหภาค ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ความเชื่อมั่นของผู้บริโภคกลุ่มรายได้สูงเริ่มปรับตัวดีขึ้นในบางหมวดสินค้า สะท้อนความมั่นใจในการใช้จ่ายที่เริ่มดีขึ้นของผู้บริโภค เมื่อดูจากยอดการนำเข้าสินค้าเพื่อการอุปโภคบริโภคถือว่าปรับตัวดีขึ้น เช่น สินค้าในกลุ่มเครื่องสำอาง นาฬิกา ส่วนหนึ่งดีจากนักท่องเที่ยวที่เข้ามาซื้อสินค้า แต่อีกส่วนหนึ่งเป็นคนไทยที่มีกำลังซื้อดี มั่นใจช่วยให้การใช้จ่ายเพิ่มขึ้นด้วย
อย่างไรก็ดี ในภาพรวมการบริโภคภาคเอกชนของไทย ต้องยอมรับว่าผู้บริโภคส่วนใหญ่ยังคงระมัดระวังการใช้จ่ายอยู่บ้าง โดยระวังการก่อหนี้เพิ่มในช่วงที่เศรษฐกิจฟื้นตัวได้ช้า นอกจากนี้ รายได้ครัวเรือนในภาคเกษตรและแรงงานในภาคอุตสาหกรรมชะลอลง จากผลกระทบของปัญหาภัยแล้งที่ทำให้ผลผลิตลดน้อยลง และรายได้ล่วงเวลา (โอที) ลดลง เพื่อลดต้นทุนของผู้ประกอบการ
น.ส.พรเพ็ญ กล่าวอีกว่า ด้านการลงทุนภาคเอกชนในระยะต่อไปก็เริ่มเห็นสัญญาณการลงทุนที่กระจายมากขึ้น เพราะจากการสอบถามพูดคุยกับนักธุรกิจในต่างจังหวัดก็ยังพอมีการลงทุนเพิ่มบ้างแล้ว เช่น การลงทุนในโรงพยาบาล เป็นต้น ทำให้ภาพรวมการลงทุนในไตรมาส 2 จะดีขึ้น จากเดิมที่กระจุกอยู่ในการลงทุนของภาคพลังงานทดแทน โซลาร์เซลล์ และการลงทุนโทรคมนาคม 4จี คาดว่าในระยะต่อไปถ้าการลงทุนโครงสร้างพื้นฐานของรัฐบาลเดินหน้าได้ เอกชนก็อาจลงทุนเพิ่มไปด้วยอย่างน้อยๆ ก็ในหมวดการก่อสร้าง
“ภาคเอกชนอยากลงทุนเพิ่ม เพียงแต่อาจจะรอดูกำลังซื้อในตลาดให้ชัดขึ้นเสียก่อน รวมถึงกำลังการผลิตยังเหลือ แต่การลงทุนภาคเอกชนคงขยายตัวแบบค่อยเป็นค่อยไป เพราะยังมีปัจจัยความเสี่ยงในต่างประเทศและภัยแล้งอยู่ แต่ผลกระทบจากภัยแล้งไม่น่าจะกระทบมากเท่ากับไตรมาสแรกปีนี้ ที่ทำให้ผลผลิตข้าวนาปรังลดลงจากปีก่อน ดังนั้น รายได้การเกษตรคงไม่ลดทอนการใช้จ่ายไปมากกว่านี้แล้ว” น.ส.พรเพ็ญ กล่าว
ทั้งนี้ การขยายตัวของผลิตภัณฑ์มวลรวมในประเทศ (จีดีพี) ไตรมาสแรก ที่แผ่วลงบ้างจากภัยแล้งนั้น เป็นเรื่องที่ ธปท.คาดไว้อยู่แล้ว ไม่ได้เหนือความคาดหมาย ซึ่งตัวเลขจีดีพีไตรมาสแรกโตใกล้ 3% ใกล้เคียงกับที่กระทรวงการคลังรายงานก่อนหน้านี้ และทั้งปีของปีนี้ยังคาดว่าจะโตที่ 3.1% ต่ำกว่าที่กระทรวงการคลังประมาณการล่าสุด 3.3% ซึ่งกระทรวงการคลังก็มองว่าการบริโภคและการลงทุนภาคเอกชนมีแนวโน้มฟื้นตัวได้อย่างค่อยเป็นค่อยไปตามแนวโน้มการจ้างงาน และรายได้นอกภาคเกษตรยังอยู่ในเกณฑ์ดี รวมทั้งแนวโน้มราคาน้ำมันที่ลดลงและอัตราดอกเบี้ยที่ยังอยู่ในระดับต่ำเอื้อต่อการลงทุนภาคเอกชน